Broj: 711-I-1856-M-365/22-02-17

Zagreb, 26. kolovoza 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznice Anele Šovagović, članice Uprave – direktorice trgovačkog društva MIHOLJAČKI PODUZETNIČKI CENTAR Lokalna razvojna agencija d.o.o.,** za davanjem mišljenja Povjerenstva,na 183. sjednici održanoj 26. kolovoza 2022.g. daje sljedeće

**MIŠLJENJE**

**I. Temeljem odredbe članka 7. točke d) ZSSI/21-a obveznica Anela Šovagović, članica Uprave – direktorica trgovačkog društva MIHOLJAČKI PODUZETNIČKI CENTAR Lokalna razvojna agencija d.o.o., ne smije pored plaće za obnašanje navedene dužnosti primati regres, božićnicu, nagradu za radne rezultate i druge zabranjene dodatne naknade.**

**II. Ukoliko bi obveznica, uz navedenu dužnost u trgovačkom društvu povremeno obavljala poslove pisanja projekata, provođenja postupaka javne nabave te računovodstvene poslove** **u trajanju do 8 – 10 sati tjedno te bi isto bilo navedeno u aneksu ugovora o radu, ne bi bilo u suprotnosti sa odredbama ZSSI/21-a da temeljem obavljanja ovih poslova ostvaruje primitke iz točke I. izreke, jer se tada ne bi radilo o zabranjenoj dodatnoj naknadi za poslove obnašanja javne dužnosti.**

**III. Temeljem članka 17. stavaka 2. i 3. ZSSI/21-a obveznica može za vrijeme obnašanja dužnosti iz točke I. izreke obavljati edukacijsku djelatnost te povremeno sudjelovati u natjecanjima za osmišljavanja projektnih ideja i za ovu djelatnost i poslove primati naknadu, koju je u smislu odredbe članka 17. stavka 4. Zakona dužna prijaviti Povjerenstvu.**

**IV. Temeljem odredbe članka 17. stavka 1. ZSSI/21-a obveznica ne može za vrijeme obnašanja dužnosti iz točke I. izreke istodobno biti predsjednica/članica povjerenstva za davanje potpora u poduzetništvu te povjerenstva za poticanje rješavanja stambenog pitanja mladih**, **koje imenuje općinski načelnik, odnosno gradonačelnik.**

**V. Ukoliko je obveznica članica** **Poduzetničke zadruge Osvit Poduzetnički inkubator za podršku razvoju poduzetništva** **povodom okolnosti da je trgovačko društvo MIHOLJAČKI PODUZETNIČKI CENTAR Lokalna razvojna agencija d.o.o. njezin osnivač, ne postoje zapreke da nastane poslovni odnos među njima, pri čemu se obveznici ukazuje da sukladno odredbi članka 18. stavka 1. ZSSI/21-a ne može obavljati poslove upraviteljice zadruge.**

**VI. Ukoliko obveznica osobno ima 5% ili više udjela u vlasništvu u zadruzi iz točke V. izreke, temeljem članka 20. stavka 1. ZSSI/21-a trgovačko društvo MIHOLJAČKI PODUZETNIČKI CENTAR Lokalna razvojna agencija d.o.o. ne može stupati u poslovni odnos sa tom zadrugom, a ako ima manje od 5% udjela u vlasništvu, takav poslovni odnos može nastati, ali** **bi se obveznica, sukladno članku 9. ZSSI/21-a, trebala izuzeti od bilo kakvog postupanja koje bi prethodilo nastanku poslovnog odnosa te prenijeti ovlast za odlučivanje na drugu osobu, kao i deklarirati osobama koje će poduzimati radnje okolnost da je članica ove zadruge kao i o tome obavijestiti javnost objavom na internetskoj stranici.**

**VII. Trgovačko društvo MIHOLJAČKI PODUZETNIČKI CENTAR Lokalna razvojna agencija d.o.o. može stupiti u poslovni odnos sa udrugom DUGA - Društvo za usmjeravanje gospodarskih aktivnosti, u kojoj je obveznica članica, ali** **bi se obveznica, sukladno članku 9. ZSSI/21-a, trebala izuzeti od bilo kakvog postupanja koje bi prethodilo nastanku navedenih poslovnog odnosa te deklarirati osobama koje će poduzimati radnje da je članica ove udruge, kao i obavijestiti u ovoj okolnosti javnost objavom na internetskoj stranici trgovačkog društva.**

Obrazloženje

Zahtjev za davanjem mišljenja Povjerenstva podnijela je obveznica Anela Šovagović, članica Uprave – direktorica trgovačkog društva MIHOLJAČKI PODUZETNIČKI CENTAR Lokalna razvojna agencija d.o.o. U knjigama ulazne pošte Povjerenstva zahtjev je zaprimljen 23. kolovoza 2022. pod poslovnim brojem 711-U-7462-M-365/22-01-3, povodom kojeg se vodi predmet broj M-365/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona, stoga je Anela Šovagović povodom obnašanja dužnosti članice Uprave – direktorice trgovačkog društva MIHOLJAČKI PODUZETNIČKI CENTAR Lokalna razvojna agencija d.o.o., kojem su suosnivači Općina Donji Miholjac te Općina Magadenovac, obveznica u smislu odredbi navedenog Zakona.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica traži mišljenje Povjerenstva koje naknade može primiti temeljem ugovora o radu, odnosno može li, sukladno Pravilniku o radu trgovačkog društva MIHOLJAČKI PODUZETNIČKI CENTAR Lokalna razvojna agencija d.o.o., kao direktorica istog društva primiti dar za dijete, regres za godišnji odmor, božićnicu, nagradu za radne rezultate, ako bi pored poslova direktorice obavljala i poslove kao zaposlenik trgovačkog društva, koje je radila prije nego što je imenovana direktoricom.

Navodi da se radi o poslovima pisanja projekata, provođenja postupaka javne nabave te računovodstvenim i ostalim poslovima te traži mišljenje Povjerenstva može li se sklopiti aneks ugovora o radu te postoji li ograničenje u pogledu broja sati obavljanja navedenih poslova koje inače obavlja, kao i što bi trebao sadržavati taj aneks.

Također traži mišljenje Povjerenstva može li obavljati poslove edukacije i predavanja temeljem ugovora o djelu te sudjelovati u natjecanjima čija je tema osmišljavanje projektnih ideja te za to primiti naknadu, može li biti predsjednica ili članica povjerenstva za davanje potpora u poduzetništvu te povjerenstva za poticanje rješavanja stambenog pitanja mladih, koje osniva jedinica lokalne samouprave, a čije članove imenuje gradonačelnik, odnosno općinski načelnik te za obavljanje funkcije predsjednika ili člana primati naknadu.

Zaključno navodi da je trgovačko društvo MIHOLJAČKI PODUZETNIČKI CENTAR Lokalna razvojna agencija d.o.o. jedan od osnivača Poduzetnička zadruga Osvit Poduzetnički inkubator za podršku razvoju poduzetništva iz Donjeg Miholjca, također poduzetničke potporne institucije u kojoj je obveznica članica, te traži mišljenje Povjerenstva može li isto trgovačko društvo stupati u poslovne odnose s navedenom zadrugom te s istom sklapati ugovore o poslovnoj suradnji, kao i može li udruga DUGA - Društvo za usmjeravanje gospodarskih aktivnosti, čija je članica, sklapati s predmetnim trgovačkim društvom ugovore o poslovnoj suradnji.

Sukladno članku 7. točki d) ZSSI/21-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI/21-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Prema odredbi članka 17. stavka 3. ZSSI/21-a, prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Prema odredbi članka 17. stavka 4. ZSSI/21-a, obveznici su obvezni prijaviti Povjerenstvu primitke iz stavaka 2. i 3. ovoga članka.

Člankom 18. stavkom 5. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 18. stavkom 5. ZSSI/21-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 5. stavkom 1. točkom 5. ZSSI/21-a propisano je da su zadruge, među ostalim navedenim, poslovni subjekti u smislu odredbi navedenog Zakona. Člankom 20. stavkom 1. ZSSI/21-a propisano je da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Odredbe navedenog Zakona obvezuju sve zakonske obveznike pa tako i u pogledu zabrane primitka dodatne naknade za poslove obnašanja javnih dužnosti iz članka 7. točke d) ZSSI-a, neovisno o tome koju dužnost iz članka 3. stavaka 1. ili 2. ZSSI/21-a obnašaju.

Dodatnom naknadom smatra se svaki primitak kojeg bi ostvario obveznik uz primanje plaće za obnašanje javne dužnosti, a ne predstavlja stvarni trošak nastao povodom njezina obnašanja.

Stoga obveznica Anela Šovagović, članica Uprave – direktorica trgovačkog društva MIHOLJAČKI PODUZETNIČKI CENTAR Lokalna razvojna agencija d.o.o. ne može uz plaću za obnašanje navedene javne dužnosti primati i dar za dijete, regres za godišnji odmor, božićnicu, nagradu za radne rezultate, jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI/21-a.

U konkretnom je slučaju obveznica zaposlena na radnom mjestu članice Uprave – direktorice trgovačkog društva MIHOLJAČKI PODUZETNIČKI CENTAR Lokalna razvojna agencija d.o.o., ali ujedno u navedenom trgovačkom društvu povremeno obavlja i poslove pisanja projekata, provođenja postupaka javne nabave te računovodstvene poslove.

Stoga ako bi obveznica uz dužnost ravnatelja povremeno u istom trgovačkom društvu 8 -10 sati tjedno obavljala ove druge poslove te bi isto bilo navedeno u aneksu ugovora o radu, mogla bi temeljem obavljanja tih poslova primiti dodatne naknade kao zaposlenica trgovačkog društva, jer u tom slučaju one ne bi bile primljene povodom obnašanja javne dužnosti direktora, slijedom čega se ne bi radilo o dodatnoj naknadi za poslove obnašanja javne dužnosti.

Nadalje, obveznica temeljem odredbe članka 17. stavka 3. ZSSI/21-a bez prethodnog odobrenja Povjerenstva može obavljati edukacijsku djelatnost sklapanjem ugovora o djelu, kao i temeljem odredbe članka 17. stavka 2. ZSSI/21-a obavljati druge povremene poslove navedene u zahtjevu za mišljenje koji se ne obavljaju na način redovitog i stalnog zanimanja, kao što je sudjelovanje u natjecanjima za osmišljavanje projektnih ideja, te za isto primati naknadu, što je temeljem članka 17. stavka 4. Zakona dužna prijaviti Povjerenstvu.

U odnosu na dopuštenost obavljanja funkcije predsjednice ili članice povjerenstva za davanje potpora u poduzetništvu te povjerenstva za poticanje rješavanja stambenog pitanja mladih osnovanih od grada, odnosno općine i imenovanih od strane gradonačelnika, odnosno općinskog načelnika, utvrđuje se da se radi o obavljanju druge javne dužnosti u povjerenstvima čija je zadaća odlučivanje o dodjeli sredstava jedinice lokalne samouprave, slijedom čega se ne bi radilo o obavljanju stručnih i savjetodavnih poslova u navedenim tijelima.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI/21-a za vrijeme obnašanja dužnosti iz članka 3. ZSSI/21-a, posebnim zakonom treba biti propisana takva mogućnost.

Zakonom o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.) kao posebnim zakonom kojim je uređen način izbora, prava i obveze predsjednika i članova uprave trgovačkih društava, u konkretnom slučaju društva s ograničenom odgovornošću, nije izričito propisano da predsjednik i članovi uprave trgovačkog društva u većinskom vlasništvu jedinice lokalne samouprave, obveznik u smislu odredbe članka 3. stavka 1. podstavka 40. ZSSI/21-a, mogu istovremeno uz obnašanje navedene dužnosti obnašati i drugu javnu dužnost, konkretno dužnost predsjednika/člana povjerenstava koje osnivaju jedinice lokalne samouprave, slijedom čega u konkretnom slučaju nije ispunjena iznimka propisana člankom 17. stavkom 1. ZSSI-a.

Stoga obveznica Anela Šovagović, članica Uprave – direktorica trgovačkog društva MIHOLJAČKI PODUZETNIČKI CENTAR Lokalna razvojna agencija d.o.o., sukladno članku 17. stavku ZSSI/21-a, ne može za vrijeme obnašanja navedene javne dužnosti obavljati funkciju predsjednika ili člana navedenih povjerenstava i za to primati naknadu.

U odnosu na stupanje u poslovni odnos trgovačkog društva MIHOLJAČKI PODUZETNIČKI CENTAR Lokalna razvojna agencija d.o.o., u kojem je obveznica Anela Šovagovića članica Uprave – direktorica, sa Poduzetničkom zadrugom Osvit Poduzetničkim inkubatorom za podršku razvoju poduzetništva, kojoj je prema navodima obveznice osnivač navedeno trgovačko društvo, te je ona ujedno članica iste zadruge, napominje se da je zadruga poslovni subjekt u smislu članka 5. stavka 1. točke 5. ZSSI/21-a.

Ukoliko je obveznica članica navedene zadruge povodom okolnosti da je trgovačko društvo MIHOLJAČKI PODUZETNIČKI CENTAR Lokalna razvojna agencija d.o.o. njezin osnivač, ne postoje zapreke da nastane navedeni poslovni odnos te da obveznica o tome odlučuje, pri čemu se ukazuje obveznici da sukladno odredbi članka 18. stavka 1. ZSSI/21-a ne može obavljati poslove upraviteljice zadruge.

Ukoliko je obveznica članica iste zadruge nevezano za obnašanje dužnosti članice Uprave – direktorice trgovačkog društva te ima 5% ili više udjela u vlasništvu navedene zadruge, trgovačko društvo MIHOLJAČKI PODUZETNIČKI CENTAR Lokalna razvojna agencija d.o.o. ne može sukladno članku 20. stavku 1. ZSSI/21-a stupati s njom u poslovni odnos, bez obzira što je isto trgovačko društvo osnivač zadruge, a ako ima manje od 5% udjela u vlasništvu, može nastati ovakav poslovni odnos, ali bi se obveznica, sukladno članku 9. ZSSI/21-a, trebala izuzeti od bilo kakvog postupanja koje bi prethodilo nastanku poslovnog odnosa i za to ovlastiti drugu osobu te deklarirati osobama koje će poduzimati radnje okolnost da je članica ove zadruge, kao i obavijestiti u ovoj okolnosti javnost objavom na internetskoj stranici trgovačkog društva.

Obveznica može za vrijeme obnašanja dužnosti članice Uprave – direktorice trgovačkog društva MIHOLJAČKI PODUZETNIČKI CENTAR Lokalna razvojna agencija d.o.o. biti članica udruge DUGA - Društvo za usmjeravanje gospodarskih aktivnosti te temeljem odredbe članka 18. stavka 5. ZSSI/21-a obavljati u istoj udruzi upravnu ili nadzornu funkciju, ukoliko već ne obavlja upravnu ili nadzornu funkcije u druge dvije udruge, ali bez prava na naknadu za obavljanje ovih funkcija, osim prava na naknadu putnih i drugih opravdanih troškova, te je dužna podatak o članstvu i obavljanju funkcija u udruzi navesti u imovinskoj kartici.

Također, sukladno odredbama ZSSI/21-a predmetno trgovačko društvo može stupiti u poslovni odnos s istom udrugom te bi se u tom slučaju obveznica kao članica Uprave – direktorica, sukladno članku 9. ZSSI/21-a, trebala izuzeti od donošenja bilo kakve odluke ili poduzimanja radnje prije nastanka poslovnog odnosa s udrugom te deklarirati osobama koje će poduzimati radnje okolnost da je članica udruge kao i tome obavijestiti javnost objavom na internetskoj stranici trgovačkog društva, s obzirom da se povodom ove okolnosti udruga smatra interesno povezanom osobom s obveznicom.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Anela Šovagović, elektroničkom dostavom
2. Objava na internetskoj stranici Povjerenstva
3. Pismohrana